ปลายปีบ้านมือสองคึกแน่
บสก. ทำนายครึ่งปีหลังบ้านมือสองคึกคัก ธนาคารร่วมวงแห่อัดโปรโมชันเร่งทำยอดสินเชื่อ ระบายเอ็นพีเอลดภาระตั้งสำรอง
22 พ.ค. 2555

บสก. ทำนายครึ่งปีหลังบ้านมือสองคึกคัก ธนาคารร่วมวงแห่อัดโปรโมชันเร่งทำยอดสินเชื่อ ระบายเอ็นพีเอลดภาระตั้งสำรอง 
นายศักดิ์ ศรีสนั่น รองกรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า ในช่วงครึ่งปีหลังการแข่งขันการขายสินทรัพย์รอการขาย (เอ็นพีเอ) จะคึกคักมากขึ้น ซึ่งจะมีสินทรัพย์ของบรรษัทบริหารสินทรัพย์ไทย (บสท.) ที่จะต้องเซ็นสัญญาขายออกมาให้เสร็จภายในเดือน มิ.ย.นี้ 
ทั้งนี้ ประกอบกับธนาคารพาณิชย์ใกล้ครบรอบ 5 ปี ที่การถือครองเอ็นพีเอ ซึ่งจะต้องเร่งระบายสินทรัพย์ออกมาเพื่อไม่ให้เป็นภาระการตั้งสำรอง 
“ในช่วงที่ผ่านมาลูกค้าชะลอการซื้อเอ็นพีเอ เนื่องจากปัจจัยต่างๆ ความไม่แน่นอนของเศรษฐ กิจและปัญหาน้ำท่วม แต่เชื่อว่าในครึ่งปีหลังทิศทางเศรษฐกิจจะชัดเจนขึ้น และลูกค้ามีกำลังซื้อจะหันมาลงทุนซื้อบ้านมือสองมากขึ้น ประกอบกับธนาคารพาณิชย์จะเร่งการขยายทำยอดสินเชื่อ ก็จะมีการอัดโปรโมชันจูงใจซื้อเอ็นพีเอในส่วนของธนาคารเอง และให้สินเชื่อสำหรับซื้อบ้านมือสองด้วย ในส่วน บสก.ก็ยังจัดแคมเปญให้ลูกค้าผ่อนชำระได้” นายศักดิ์ กล่าว 
สำหรับช่วง 4 เดือนแรก บสก.มียอดการขายเอ็นพีเอ 1,500 ล้านบาท ซึ่งคาดว่าในครึ่งปีแรกจะสามารถขายเอ็นพีเอได้ 3,000 ล้านบาท จากเป้าหมายทั้งปี 6,000 ล้านบาท โดยที่ผ่านมายอดการขายเอ็นพีเอในต่างจังหวัด โดยเฉพาะในภาคตะวันออกเฉียงเหนือ เช่น จ.นครราชสีมา และขอนแก่น มียอดการขายเอ็นพีเอเพิ่มเท่าตัว ในขณะเดียวกันเตรียมที่จะจัดทำกลยุทธ์นำสินทรัพย์มาปรับปรุงโดยจับกลุ่มลูกค้าวัยเกษียณ 
ขณะนี้ บสก.ได้นำสินทรัพย์รอการขายประเภทบ้านพร้อมอยู่ ที่ดินพร้อมใช้ มูลค่ากว่า 5,000 ล้านบาท ลดราคาพิเศษ 2030% และร่วมกับธนาคารออมสินปล่อยกู้สินเชื่อบ้านคิดอัตราดอกเบี้ย 3.45% คงที่ 36 เดือน
ด้านแผนการนำ บสก.เข้าตลาดหลักทรัพย์นั้น กำลังอยู่ระหว่างการทำร่างเงื่อนไข (ทีโออาร์) คาดว่าในเดือน มิ.ย. จะจ้างที่ปรึกษาทางการเงินเพื่อเร่งดำเนินการนำหุ้นเข้าขายในตลาดหลักทรัพย์ได้ โดยในไตรมาสแรกบริษัทมีกำไรสุทธิก่อนสอบทาน 1,627 ล้านบาท